寄徐季長
作者：周紫芝
朝代：宋

paragraphs: 念昔桃始華，别君漳水頭。
相别幾何時，天事司蓐收。
闕月六度圓，相見間何闊。
百年飛電中，能得幾回别。
别君幾何時，憶君如饑渇。
饑渇良有時，思君無時節。
野人苦幽獨，相值誰與親。
流落在蒼莽，坎軻一傷神。
相望參與商，相隔雲與泥。
草木忝臭味，笑談極相思。
相思一何久，行行重回首。
回首征雁行，中有來書否。